KIRJALLINEN KYSYMYS E-2803/99 esittäjä(t): Jorge Hernández Mollar (PPE-DE) komissiolle. Välimeren alueen sisämarkkinat.



Virallinen lehti nro 303 E , 24/10/2000 s. 0113 - 0114



KIRJALLINEN KYSYMYS E-2803/99 esittäjä(t): Jorge Hernández Mollar (PPE-DE) komissiolle (18. tammikuuta 2000) Aihe: Välimeren alueen sisämarkkinat Välimeren eteläpuolen maat ovat pyytäneet Euroopan unionia osallistumaan poliittisesti Välimeren alueen rauhaa ja vakautta koskevien ongelmien ratkaisemiseen. Eurooppa on ollut muokkaamassa monien alueen maiden maantiedettä ja historiaa. Siksi se on myös osaltaan vastuussa alueen vakaudesta. On välttämätöntä käynnistää yhteinen keskustelu Välimeren pohjois- ja etelärannikon välillä ja suunnata ajatukset tulevaisuuteen. Alueelle on luotava sijoituskulttuuri. Eurooppalaisen teknologian ja Välimeren eteläpuolisten maiden tarjoamien sijoitusmahdollisuuksien yhteistyökumppanuus on vakautettava. Mainittujen maiden hallituslähteiden mukaan uudesta komissiosta toivotaan, uuden puheenjohtajan alaisuudessa, hyvin välimerimyönteistä. Voisiko komissio kertoa, onko se vastannut näihin eräiden Välimeren etelärannikon maiden hallitusten vetoomuksiin yhtä innostuneesti ja toiveikkaasti kuin voidaan odottaa Euroopan unionin uusilta aloitteilta sen pitkän ja lyhyen aikavälin suhteissa Välimeren rannikkovaltioihin, jotka tavoittelevat Välimeren alueen sisämarkkinoita EU:n kanssa? Chris Pattenin komission puolesta antama vastaus (21. helmikuuta 2000) Yksi MEDA-ohjelman ensisijaisista tavoitteista on edistää EuroVälimeri-vapaakauppa-alueen perustamista. Komissio on äskettäin tehnyt asiasta useita tärkeitä aloitteita, joilla se korostaa Välimeren alueen maiden kanssa solmittujen taloudellisten suhteiden ja vapaakauppa-alueen perustamisen tärkeyttä. Sijoitusten alalla komissio päätti joulukuussa 1999 rahoittaa MEDAsta alueellista ohjelmaa verkoston luomiseksi eurooppalaisten ja Välimeren maiden sijoituksia tukevien virastojen välille. Tämän ohjelman tavoitteena on lisätä ulkomaisia suoria sijoituksia Välimeren alueella sijoitusten tukemisesta vastuussa olevien laitosten välisen tiiviimmän yhteistyön kautta. Toimiin sisältyvät verkoston luominen, Välimeren maiden sijoituslaitosten koulutus ja alueellinen sijoitusten edistäminen. Yhteisön rahoitusosuus tälle kolmevuotiselle ohjelmalle on 3,95 miljoonaa euroa. Lisäksi komissio tukee aktiivisesti ja yhteisrahoittaa puheenjohtajavaltion Portugalin aloitetta järjestää suuri EuroVälimeri-sijoituskonferenssi Lissabonissa 28.2.1.3.2000. Yhtenäismarkkinoiden alalla komissio valmistelee uutta alueellista ohjelmaa, josta päätetään kuluvana vuonna. Euroopan yhtenäismarkkinat ovat osoittaneet ne edut, joita voidaan saada vapaakaupasta avointen markkinoiden välillä. Tulevan ohjelman tavoitteena on välittää Euroopassa saatuja taloudellisia kokemuksia Välimeren yhteistyömaihin. Tämäkin ohjelma on tarkoitettu kolmivuotiseksi, ja siihen sisältyy useita erilaisia yhtenäismarkkinoiden käsitteeseen liittyviä tiedotustoimia sekä koulutusta tullialaan, tavaroiden vapaaseen liikkuvuuteen, julkisiin hankintoihin, teollis- ja tekijänoikeuksiin, rahoituspalveluihin, tilintarkastukseen, henkilötietojen suojaan sekä kilpailusääntöihin liittyvistä aiheista ja muista erityisaiheista.